|  |
| --- |
| Yksilöllinen suunnitelma lapsen lääkehoidosta varhaiskasvatuksessa |
| Mikkelin kaupunki |
| Kesäkuu 2019, voimassa 1.8.2019 alkaen |

Sisältö

[1 Johdanto 2](#_Toc13567046)

[2 Varhaiskasvatuspalvelujen kuvaus 3](#_Toc13567047)

[3 Lääkehoidon toteuttaminen varhaiskasvatuksessa 3](#_Toc13567048)

[4 Lapsen yksilöllinen lääkehoitosuunnitelma lyhyt- ja pitkäaikaissairauksissa 4](#_Toc13567049)

[5 Lääkkeen antaminen 4](#_Toc13567050)

[5.1 Lääkkeiden antamisen lupakäytännöt 5](#_Toc13567051)

[5.1.1 Lyhytaikaisen sairauden lääkehoitolupa (Liite 5) 5](#_Toc13567052)

[5.1.2 Lapsen pitkäaikaissairauden lääkehoitolupa 5](#_Toc13567053)

[5.1.3 Lääkehoitoa toteuttavan henkilöstön valmiudet osallistua lääkehoidon toteuttamiseen 5](#_Toc13567054)

[6 Lapsen huoltajan rooli 6](#_Toc13567055)

[7 Varhaiskasvatushenkilöstön vastuu 6](#_Toc13567056)

[7.1 Päiväkodinjohtaja/päivähoidonohjaaja 6](#_Toc13567057)

[7.2 Lääkehoitovastaava 7](#_Toc13567058)

[7.3 Lapsen yksilöllisen lääkehoidon suunnitelman laatija 7](#_Toc13567059)

[7.4 Lääkkeenantaja 7](#_Toc13567060)

[8 Henkilöstön osaamisen ylläpitäminen 8](#_Toc13567061)

[9 Lääkkeiden säilyttäminen 9](#_Toc13567062)

[10 Ilmoitus lääkehoidon poikkeamasta ja virhetilanteista 9](#_Toc13567063)

[11 Varhaiskasvatuksen lääkehoidon riskitekijät ja ongelmakohdat 10](#_Toc13567064)

[Lähteet 10](#_Toc13567065)

[Lomakkeet 10](#_Toc13567066)

# 1 Johdanto

Tämän oppaan tarkoituksena on luoda yhteiset käytännöt ja perusteet lääkehoidon toteuttamiseen Mikkelin alueen varhaiskasvatuksessa. Varhaiskasvatussuunnitelman perusteiden päivittymisen myötä (2019) lapsen lääkehoitosuunnitelman laadinnan vastuu siirtyi terveydenhuollolle. Jos lapsella on jokin pitkäaikainen tai lyhytaikainen sairaus, joka vaatii lääkehoitoa, laaditaan hänelle terveydenhuollossa lääkehoitosuunnitelma. Tämän pohjalta varhaiskasvatus tekee Yksilöllisen suunnitelman lapsen lääkehoidosta varhaiskasvatuksessa.

Varhaiskasvatuspalvelujen tulee organisoida, ohjata toimintaa ja valvoa lääkehoidon toteuttamista lääkehoitosuunnitelman mukaisesti sekä päättää eri henkilöstöryhmien työnjaosta ja yhteistyöstä siten, että jokaisen ammattiryhmän osaaminen hyödynnetään parhaalla mahdollisella tavalla. Johdon tehtävänä on myös varmistaa, että toimintayksikössä lääkehoidon toteuttamiseen osallistuvalla henkilöstöllä on tarvittava osaaminen ja, että olosuhteet ovat oikeanlaiset lääkehoidon toteuttamiselle.

Lääkehoidon toteuttamisen tulee perustua terveydenhuollossa laadittuun lääkehoitosuunnitelmaan. Lääkehoitosuunnitelma on lapselle kirjoitettu potilasohje tai epikriisi. Terveydenhuoltolain (1326/2010 12 §:n ja 32 §:n) mukaan perusterveydenhuolto ja erikoissairaanhoito velvoitetaan tarvittavaan yhteistyöhön mm. varhaiskasvatuksen kanssa. Sosiaali- ja terveysministeriön julkaiseman Turvallinen lääkehoito- oppaan (v.2015) mukaisesti lääkehoito perustuu potilaan, hänen omaisensa sekä lääkehoitoa toteuttavan työntekijän ja toimintayksikön johdon väliseen sopimukseen.

Tämä Yksilöllinen suunnitelma lapsen lääkehoidosta varhaiskasvatuksessa -opas tarkistetaan vähintään kerran vuodessa sekä aina säädösten, olosuhteiden ja toiminnan muuttuessa. Henkilöstölle tiedotetaan päivityksistä.

Asiakirja tarkistetaan seuraavan kerran 30.11.2020 mennessä. Mikkelissä tarkistamisesta vastaa varhaiskasvatuksen palvelupäällikkö.

2 Varhaiskasvatuspalvelujen kuvaus

Mikkelin alueella varhaiskasvatuspalveluja tuottavat kunta, yksityiset palveluntuottajat ja seurakunnat. Toiminta perustuu varhaiskasvatuslakiin ja asetukseen sekä kunnan varhaiskasvatus- tai esiopetussuunnitelmiin.

Varhaiskasvatus toteutetaan tiiviissä yhteistyössä huoltajien kanssa. Lapselle laaditaan varhaiskasvatussuunnitelma tai esiopetuksessa lapsen esiopetuksen oppimissuunnitelma. Siltä osin kuin lääkehoitosuunnitelmaan sisältyvät tiedot ovat välttämättömiä lapsen varhaiskasvatuksen tai esiopetuksen järjestämiseksi, kirjataan ne lapsen varhaiskasvatussuunnitelmaan tai esiopetuksen oppimissuunnitelmaan.

# 3 Lääkehoidon toteuttaminen varhaiskasvatuksessa

Lasta hoitava lääkäri vastaa lapsen lääkehoidosta ja ensisijaisesti lapsen lääkehoito toteutetaan kotona. Varhaiskasvatuspaikassa lapselle ei anneta muuta kuin vain välttämättömiä lääkärin määräämiä lääkkeitä. Varhaiskasvatuspaikassa annettava lääkehoito on välitöntä hoitoa vaativaa lääkitystä, lyhytaikaista lääkehoitoa tai pitkäaikaissairauteen liittyvää lääkehoitoa.

Tavanomaisissa sairastapauksissa lääkkeiden antaminen on ensisijaisesti huoltajien vastuulla. Tarvittaessa äkillisesti sairastuneelle lapselle voidaan antaa lääkärin määräämiä kuume- ja särkylääkkeitä (esimerkiksi kuumekouristus) ennalta tehdyn suunnitelman ja sopimuksen mukaisesti.

Epäselvissä tapauksissa kysytään neuvoa ja soitetaan Ensineuvon numeroon 015 211 411.
Epäiltäessä myrkytystä soitetaan numeroon 09 471 977.

Hätätapauksessa soitetaan numeroon 112.

Varhaiskasvatuksessa toteutetaan

* välitöntä hoitoa vaativat (anafylaksia, insuliinishokki, kouristukset),
* satunnaisia oireita lievittävät (astma, migreeni) ja
* pitkäaikaissairauden hoitotoimenpiteet (astma, diabetes, epilepsia, vaikeat allergiat).

Lääkehoidon organisointi varhaiskasvatuksessa on suunnitelmallista edeten kunnan tasolta yksikkökohtaisesti aina Yksilölliseen suunnitelmaan lapsen lääkehoidosta varhaiskasvatuksessa. Lääkehoitoon osallistuvien henkilöiden osaaminen ja saatavilla olo tulee varmistaa koko varhaiskasvatuksen toiminta-ajan, silloin kun yksikössä on lääkehoitoa tarvitseva lapsi. Lääkehoidon toteuttamista valvoo varhaiskasvatusyksikön esimies. Hänen tehtävänsä on varmistaa, että lääkehoito toteutetaan kirjallisen yksilöllisen suunnitelman mukaisesti.

Tämän oppaan liitteinä on kuvaus **yleisimmistä kotona ja varhaiskasvatuksessa esiintyvistä lasten lääkityksistä (Liite 1)** ja **tiedote huoltajille** lääkehoidon toteutuksesta varhaiskasvatuksessa (**Liite 2**). Liitteet ovat luettavissa kaupungin verkkosivuilla www.mikkeli.fi.

# 4 Lapsen yksilöllinen lääkehoitosuunnitelma lyhyt- ja pitkäaikaissairauksissa

Lapsen yksilöllinen lääkehoitosuunnitelma on hänelle kirjoitettu potilasohje tai epikriisi. Edellä mainittuihin dokumentteihin perustuen lapselle laaditaan varhaiskasvatuksessa **Yksilöllinen suunnitelma lapsen lääkehoidosta lyhyt- ja pitkäaikaissairauksissa (Liite 3).** Lomakkeen täyttää huoltaja yhdessä työntekijän tai työntekijöiden kanssa. Jokaisesta lääkkeestä täytetään oma lomake.

Lyhytaikaisen lääkityksen suunnitelma (Liite 3) tehdään tilanteessa, kun varhaiskasvatukseen/esiopetukseen tulevalla lapsella on jokin kuuriluonteinen lääke, jota hänelle on annettava varhaiskasvatuksen/esiopetuksen aikana.

Kun kyseessä on pitkäaikaissairaus, lapsen yksilöllinen suunnitelma (**Liite 3 ja liite 3:n 2. sivu**) laaditaan lapsen lääkityksen toteutuksesta varhaiskasvatuksen/esiopetuksen aikana.Siltä osin kuin suunnitelmaan sisältyvät tiedot ovat välttämättömiä lapsen varhaiskasvatuksen järjestämiseksi, kirjataan ne lapsen varhaiskasvatussuunnitelmaan. Lasten pitkäaikaissairauksia ovat muun muassa astma, diabetes, epilepsia ja vaikeat allergiat.

# 5 Lääkkeen antaminen

Varhaiskasvatuksessa annettavien lääkkeiden tulee olla lääkärin määräämiä. Lääkkeen antamisesta sovitaan AINA kirjallisesti huoltajan kanssa. Huoltajan tulee toimittaa lääke alkuperäisessä pakkauksessa.

Lääkkeen annostelussa on varmistettava:

* lääkkeen potilasohje tai lääkepakkauksen ohjetarra
* lääkkeen nimi, vahvuus sekä lapsen nimi
* käyttötarkoitus
* annostus, antotapa, kellonaika ja mille ajanjaksolle lääke on määrätty
* mahdolliset sivuvaikutukset

Lääkkeen antaminen kirjataan lapsen henkilökohtaiseen **lääkekorttiin** (**Liite 4**).

Lääkkeiden säilytys

* säilytyslämpötilan mukaisesti
* lukitussa kaapissa huoneenlämmössä
* viileäkaapissa erillisessä suljetussa rasiassa, missä lapsen nimi
* lääkekaapin sisältö on kirjattu yksikön turvallisuussuunnitelman ensiapuosioon

Lääkkeiden käsittely

* käsien desinfiointi (hygienia)
* annostelu mittalusikalla tai -kupilla
* steriilisyys (ruiske)

Lääkejäte

* käyttämättä jääneet lääkkeet toimitetaan huoltajille

Hoitotarvikejäte

* toimitetaan huoltajille
* injektiovälineet hävitetään niin, ettei pistovaaraa ole jätteitä käsitteleville henkilöille, esim. insuliinineulat kerätään kovamuovipulloon ja pullonkorkki kiinni

## 5.1 Lääkkeiden antamisen lupakäytännöt

5.1.1 Lyhytaikaisen sairauden lääkehoitolupa (Liite 5)
Lupa voidaan myöntää jokaiselle varhaiskasvatuksen työntekijälle tutkinnosta riippumatta. Luvan saajat kirjataan **Koontilomakkeeseen** lupien myöntämisestä lapsen lääkehoitoon lyhytaikaisissa sairauksissa (**Liite 5**). Varhaiskasvatusyksikön esimies allekirjoittaa koontilomakkeen ja toimittaa sen toimintavuoden alussa elo-syyskuussa sekä tarvittaessa keväällä kirjepostina 18.8.2019 asti ylilääkäri Iida Humalamäelle, Neuvolapalvelut, Porrassalmenkatu 33-35, 50100 Mikkeli / ajalla 19.8.2019-31.7.2020 Vastaava ylilääkäri Jori Ahoselle, Oppilashuollon psykososiaaliset palvelut, Jääkärinkatu 33, 50130 Mikkeli.

### 5.1.2 Lapsen pitkäaikaissairauden lääkehoitolupa

Kun henkilökunta on saanut huoltajilta tai alan asiantuntijalta riittävän perehdytyksen lapsen pitkäaikaissairauden lääkehoitoon, allekirjoittaa perehdyttäjä(t) sekä työntekijä(t) lomakkeen (Liite 3:n 2. sivu). Päiväkodinjohtaja/päivähoidonohjaaja hyväksyy lääkehoitoluvan allekirjoituksellaan.

### 5.1.3 Lääkehoitoa toteuttavan henkilöstön valmiudet osallistua lääkehoidon toteuttamiseen

Lääkehoitoon koulutettu nimikesuojattu terveydenhuollon ammattihenkilöstö:

(lähihoitaja, lastenhoitaja, perushoitaja)

* Perustutkinnon jälkeen voi antaa lääkkeitä luonnollista tietä.
* Osaamisen varmistamisen, lisäkoulutuksen ja luvan myöntämisen jälkeen voi antaa

injektioita ihon alle ja lihakseen.

* Lähihoitajakoulutusta edeltäneeseen vastaavaan ammatilliseen koulutukseen (perushoitajat, apuhoitajat, mielisairaanhoitajat, mielenterveyshoitajat, lastenhoitajat), joihin on sisältynyt erilaajuisia lääkehoidon opintoja, joten työnantajan on selvitettävä heidän suorittamansa lääkehoidon opinnot ja osaamisensa yksilöllisesti.

<http://www.valvira.fi/terveydenhuolto/hyva-ammatinharjoittaminen/laakehoito/laakehoidon_toteuttaminen>

Lääkehoitoon koulutusta saanut sosiaalihuollon ammatillinen henkilöstö:

(sosionomi, päivähoitaja)

* Ohjeistettuna, perehdytettynä saa antaa lääkkeitä luonnollista tietä.
* Osaamisen varmistamisen, lisäkoulutuksen ja luvan myöntämisen jälkeen voi antaa

injektioita ihon alle.

Lääkehoitoon kouluttamaton henkilöstö:

(lastentarhanopettaja, lastenohjaaja, perhepäivähoitaja, ryhmäavustaja)

* Perustutkinto ei anna valmiuksia lääkehoitoon.
* Osaamisen varmistamisen, lisäkoulutuksen ja luvan myöntämisen jälkeen voi antaa

lääkkeitä luonnollista tietä sekä injektioita ihon alle.

# 6 Lapsen huoltajan rooli

* perehdyttää työntekijän tai työntekijät lapsen lääkkeenantoon jo ennen lapsen varhaiskasvatuksen aloittamista tai lääkityksen alkaessa
* kutsuu tarvittaessa alan asiantuntijan perehdyttämään henkilökuntaa
* laatii yhdessä lapsiryhmän työntekijän tai työntekijöiden kanssa Yksilöllisen suunnitelman lapsen lääkehoidosta (Liite 3)
* huolehtii henkilökunnalle tiedon lääkärin määräämästä, lapsen lääkinnässä tapahtuneesta muutoksesta
* vastaa lapsen siirtyessä toiseen varhaiskasvatusyksikköön uuden lapsiryhmän henkilökunnan perehdyttämisestä
* siirtää lapsen lääkkeet uuteen varhaiskasvatusyksikköön tai lapsen varahoitopaikkaan
* toimittaa lääkkeen aina alkuperäisessä pakkauksessa
* huolehtii lääkkeen hävittämisestä
* on tietoinen siitä, kuka lääkehoitoa varhaiskasvatuksessa toteuttaa

# 7 Varhaiskasvatushenkilöstön vastuu

Lääkehoitoa antaa ensisijaisesti siihen koulutettu henkilö (lähihoitaja, lastenhoitaja). Lääkehoidossa vastuussa olevan työntekijän on varmistettava lääkkeen alkuperä, annosteluohje ja -ajankohta.

## 7.1 Päiväkodinjohtaja/päivähoidonohjaaja

* vastaa lapsen yksilöllisen lääkehoidosta tehdyn suunnitelman toteuttamisesta omassa yksikössä/kunnassa työparinaan tehtävään valittu lähihoitaja/lähihoitajat
* ohjaa ja valvoo lääkehoidon toteutusta suunnitelman mukaisesti
* vastaa salassa pidettävien asiakirjojen/tietojen säilyttämisestä annettujen säännösten mukaisesti
* pitkäaikaissairauksien lääkehoidossa
	+ vastaa siitä, että lapselle laaditaan varhaiskasvatuksessa Yksilöllinen suunnitelma lääkehoidon toteuttamisesta, allekirjoittaa sen ja huolehtii, että siitä jää kopio yksikköön (Liite 3:n 2. sivu)
	+ toimittaa hyväksymänsä lääkkeenantoluvat neuvolapalvelujen ylilääkäri Iida Humalamäelle / vastaava ylilääkäri Jori Ahoselle
* lyhytaikaissairauksien lääkehoidossa
	+ allekirjoittaa ja hyväksyy oman yksikkönsä henkilökunnan koontilomakkeen lupien myöntämisestä lapsien lääkehoitoon lyhytaikaisissa sairauksissa (Liite 5)
	+ toimittaa hyväksymänsä koontilomakkeen neuvolapalvelujen ylilääkäri Iida Humalamäelle / vastaava ylilääkäri Jori Ahoselle
* käsittelee **lääkehoitopoikkeaman/lääkehoidon virheilmoituksen** pohjalta virheellisesti annetun lääkkeen antamistilanteen yhdessä henkilökunnan kanssa ja toimittaa ilmoituksen neuvolapalvelujen ylilääkäri Iida Humalamäelle / vastaava ylilääkäri Jori Ahoselle (**Liite 6**)
* huolehtii oman yksikkönsä lääkehoitovastaavan tai vastaavien osaamisen ylläpitämisestä ja mahdollistaa viiden vuoden välein osallistumisen asiaan liittyvään koulutukseen ja tenttiin

## 7.2 Lääkehoitovastaava

* 2 vastaavaa, kun yksikössä on 3 ryhmää tai enemmän
* 1 vastaava, kun yksikössä 1-2 ryhmää tai kyseessä perhepäivähoitoalue
* edellytetään riittävän laajoja lääkehoidon opintoja
* osallistuu yhdessä esimiehensä kanssa oman yksikön/alueen Yksilöllisen suunnitelman lapsen lääkehoidosta toteuttamiseen
* opastaa oman yksikön/alueen henkilökuntaa toteuttamaan Yksilöllistä suunnitelmaa lapsen lääkehoidosta
* huolehtii siitä, että yksikössä on lääkkeiden säilyttämiselle määrätyt paikat ja vastaa huolehtia ensiapukaapin ja lääkekaapin sisällön tarkistamisesta ja päivittämisestä
* osallistuu viiden vuoden välein osaamista ylläpitävään koulutukseen ja siihen liittyvään tenttiin
* huolehtii yhdessä esimiehensä kanssa yksikön/alueen henkilöstön osallistumisesta lääkkeenannon koulutuksiin ja perehdytyksiin sekä pitää niistä kirjaa

## 7.3 Lapsen yksilöllisen lääkehoidon suunnitelman laatija

* pyytää vanhemmilta lapselle kirjoitetun potilasohjeen tai epikriisin (lääkehoitosuunnitelman
* laatii yhdessä huoltajien kanssa Yksilöllisen suunnitelman lapsen lääkehoidosta (Liite 3)
* tiedottaa lääkehoitovastaavalle suunnitelman laatimisesta
* pyytää tarvittaessa huoltajia kutsumaan asiantuntijan perehdyttämään lapsen lääkehoitoon (Liite 3:n 2. sivu )
* vastaa siitä, että koko yksikön henkilökunnalla on tiedossa elvytyslääkkeitä tarvitseva lapsi, missä elvytyslääkkeitä säilytetään ja lääkkeen annosteluohje

## 7.4 Lääkkeenantaja

* toteuttaa perehdytyksen ja lääkehoitoluvan saatuaan lapsen lääkkeen antamisesta omassa lapsiryhmässä
* varmistaa, että lääkkeen annostelu on sovitun mukainen
* arvioi omalta osaltaan lapsen lääkehoidon vaikuttavuutta ja kertoo havainnoista huoltajille
* huolehtii retkille mukaan lapsen mahdollisen lääkityksen
* vastaa lapsen lääkkeiden oikeasta ja turvallisesta säilytyksestä
* huolehtii lapsen tiedot lapsen uuteen varhaiskasvatus- ja/tai varahoitopaikkaan yhdessä huoltajien kanssa. Huoltajat vastaavat perehdyttämisestä.
* jos lapsen lääkkeenannossa on tapahtunut virhe, laatii kirjallisen virheilmoituksen lääkehoitopoikkeamasta (Liite 6) ja ilmoittaa asiasta huoltajille ja esimiehelle
* osallistuu järjestettäviin lääkehoidon koulutuksiin
* on velvollinen ilmoittamaan, mikäli hän ei katso hallitsevansa hänelle annettua työtehtävää. Työnantaja on velvollinen järjestämään lisäperehdytystä.
* mikäli työntekijällä ei ole terveysalan koulutusta (lto, pph, päivähoitaja), lääkehoidon antaminen perustuu työntekijän suostumukseen
* raportoi ja dokumentoi päivittäin antamansa lääkkeet lääkekorttiin (Liite 4)

# 8 Henkilöstön osaamisen ylläpitäminen

Lääkehoitoon osallistuvien henkilöiden osaaminen ja saatavilla olo tulee varmistaa koko varhaiskasvatuksen toiminta-ajan, silloin kun yksikössä on lääkehoitoa tarvitseva lapsi. Lääkehoitoa toteuttavalla henkilöstöllä tulee olla tarvittava osaaminen ja riittävä lisäkoulutus sekä pistosluvat. Työnantaja vastaa tarvittavan lisäkoulutuksen järjestämisestä. Koulutusta voi antaa esimerkiksi terveydenhuollon toimintayksikkö, lääkehoitoa opettava terveysalan koulutusyksikkö tai työnantaja hankkii esimerkiksi Lääkehoidon osaaminen verkossa -opetusmateriaalin verkkokoulutuspalvelun. Mikkelissä käytetään ensisijaisesti jälkimmäistä koulutustapaa. Jokaisella työntekijällä tulee olla tarvittavat ensiaputaidot.

Lääkehoitovastaavat

* 2 vastaavaa, kun yksikössä on 3 ryhmää tai enemmän
* 1 vastaava, kun yksikössä 1-2 ryhmää

Osaamisen ylläpito

* jos vastaavalla on lähihoitajatutkinto, niin suorittaa Lääkehoidon osaamisen perusteet (LOP)
* jos vastaavalla ei ole lähihoitajatutkintoa, niin suorittaa Lääkehoidon osaamisen perusteet lääkehoitoon kouluttamattomille (MiniLOP)
* voimassa 5 vuotta

Diabeteskoulutuksesta ja pistosluvista sekä lasten astman hoidosta vastaa Etelä-Savon sosiaali- ja terveyspalvelujen kuntayhtymän Lastentautien vastaanotto. Lastenneuvola antaa myös tarvittaessa opastusta ja ohjeistusta.

Uuden työntekijän perehdyttämisessä tulee huolehtia tarvittavan tiedon siirtämisestä ja

opastuksesta, jos työyksikössä on pitkäaikaissairautta sairastava lapsi tai lapsia sekä huolehtia

lääkekaapin sijainnin näyttämisestä ja pistosluvan hankkimisesta sekä lisäkoulutuksesta.

# 9 Lääkkeiden säilyttäminen

Huoltaja toimittaa lapsen lääkkeet ja kirjaa lapsen suunnitelmaan (Liite 3) lääkkeen nimen ja muut tiedot. Lääkkeen vastaanottaja kirjaa päivämäärän, jolloin lääke on vastaanotettu. Esimerkiksi lyhytaikaisessa lääkityksessä kerta-annos toimitetaan alkuperäispakkauksessa, josta ilmenee vahvuus ja kerta-annoksen määrä.

Jokaisessa varhaiskasvatuksen/esiopetuksen toimintayksikössä tulee olla ensiapukaappi, joka on sijoitettava niin, ettei lapsilla ole pääsyä kaapille. Ensiapukaappi sisältää ensiapuvälineitä mahdollisten tapaturmien varalle sekä lääkehiiltä.

Lasten henkilökohtaisista lääkkeistä on huolehdittava niin, että jokainen lääke säilytetään oikeassa lämpötilassa, lasten ulottumattomissa lukollisessa kaapissa tai muussa paikassa, johon lapsilla ei ole pääsyä. Jokaisen lapsen alkuperäisessä lääkepakkauksessa tulee olla selkeästi esillä lapsen nimi, lääkkeen nimi ja annosteluohje. Jääkaappilämpötilassa säilytettävät lääkkeet säilytetään kannellisessa rasiassa erillään ruoka-aineista.

Ensiapuluontoiset lapsen henkilökohtaiset lääkkeet tulisi säilyttää turvallisesti, mutta helposti saatavilla. Jokaisen varhaiskasvatuspaikan työntekijän tulee tietää, missä ensiapuluonteiset lääkkeet säilytetään. Yksikössä, jossa on pitkäaikaissairas lapsi, tulisi koko henkilöstön tietää lapsen sairauden erityispiirteet ja oireet, jolloin ensiapuluonteista lääkitystä tulisi käyttää.

Jokaisessa varhaiskasvatusyksikössä tulee olla nimetty lääkehoitovastaava, jonka tehtävänä on huolehtia ensiapukaapin ja lääkekaapin sisällön tarkistamisesta ja päivittämisestä.

# 10 Ilmoitus lääkehoidon poikkeamasta ja virhetilanteista

Lääkepoikkeama kirjataan aina, kun lääkkeen annostelussa, jakelussa, kirjaamisessa, säilytyksessä tai jossakin muussa lääkkeen antoon liittyvässä tilanteessa tapahtuu jotain poikkeavaa (Liite 6). Poikkeaman laadusta riippuen asiasta on ilmoitettava välittömästi tai päivän päätteeksi huoltajalle. Lääkepoikkeama ja virhetilanne käsitellään työyksikössä yhdessä esimiehen ja henkilöstön kanssa. Tilanteessa ei ole tarkoituksena syyllistää työntekijää vaan yhdessä pohtia tapahtunutta ja kehittää toimintaa niin, että jatkossa lääkepoikkeamilta ja virhetilanteilta vältyttäisiin. Lomake toimitetaan kirjepostina neuvolapalvelujen ylilääkäri Ida Humalamäelle / vastaava ylilääkäri Jori Ahoselle.

# 11 Varhaiskasvatuksen lääkehoidon riskitekijät ja ongelmakohdat

Varhaiskasvatuksessa ei työskentele varsinaisesti lääkehoidon ammattilaista vaan henkilökunta on saanut luvan lääkehoidollisiin toimenpiteisiin. Ainoastaan lähihoitajan ja lastenhoitajan

ammattitutkinnon suorittaneella työntekijällä on terveydenhuollon koulutus.

Riskit, joihin tulee kiinnittää erityisesti huomiota:

* lääkkeiden oikea säilytys
* lääkkeiden oikea annostelu
* lääkkeiden nimet (mikä lääke, mikä vahvuus, kenelle tarkoitettu)
* lääkkeiden antaminen oikeaan ajankohtaan
* henkilökunnan työssä tapahtuneista neulanpisto- tai muusta verikontaktitapaturmasta työntekijä itse ottaa yhteyttä työterveyshuoltoon jatkotoimenpiteitä varten

# Lähteet

Inkinen, R., Volmanen, P. & Hakoinen, S. (toim.) 2015. Turvallinen lääkehoito. Opas lääkehoitosuunnitelman tekemiseen sosiaali- ja terveydenhuollossa. Terveyden ja hyvinvoinnin laitos. Ohjaus 14/2015.

Kuntainfo 5/2012. Pitkäaikaissairaiden lasten lääkehoidon turvallinen toteuttaminen lasten päivähoidossa. Sosiaali- ja terveysministeriö 2.10.2012.

# Lomakkeet

LIITE 1: YLEISIMPIÄ KOTONA JA VARHAISKASVATUKSESSA ESIINTYVIÄ LASTEN LÄÄKITYKSIÄ

LIITE 2: TIEDOTE HUOLTAJILLE LÄÄKEHOIDON TOTEUTUKSESTA VARHAISKASVATUKSESSA

LIITE 3: LAPSEN YKSILÖLLINEN SUUNNITELMA LÄÄKEHOIDOSTA LYHYT- JA PITKÄAIKAISSAIRAUKSISSA

LIITE 3:n 2. sivu: LAPSEN LÄÄKEHOIDON PEREHDYTYS PITKÄAIKAISSAIRAUKSISSA

LIITE 4: LAPSEN LÄÄKEKORTTI

LIITE 5: KOONTI LUPIEN MYÖNTÄMISESTÄ LAPSIEN LÄÄKEHOITOON LYHYTAIKAISISSA SAIRAUKSISSA

LIITE 6: ILMOITUS LÄÄKEHOITOPOIKKEAMASTA/LÄÄKEHOIDON VIRHEILMOITUSLOMAKE